Na osnovu člana 38 tačka 2 i člana 198 stav 5 Zakona o lokalnoj samoupravi ("Sl. list CG", br. 02/18 i 34/19) i člana 54 stav 1 tačka 47 i člana 173 stav 4 Statuta Glavnog grada ("Sl. list CG - Opštinski propisi", broj 08/19), Skupština Glavnog grada-Podgorice, na sjednici održanoj dana 25. jula 2019. godine, donijela je

ODLUKU

o osnivanju Savjeta za razvoj i zaštitu lokalne samouprave Glavnog grada

I OPŠTE ODREDBE

Član 1

Ovom odlukom osniva se Savjet za razvoj i zaštitu lokalne samouprave Glavnog grada (u daljem tekstu: Savjet), utvrđuju njegova prava i dužnosti, sastav, način izbora i rada i druga pitanja od značaja za njegovo funkcionisanje.

Član 2

Izrazi koji se u u ovoj odluci koriste za fizička lica u muškom rodu podrazumijevaju iste izraze za fizička lica u ženskom rodu.

Član 3

Član Savjeta u vršenju svoje funkcije ne može izražavati i zastupati politička uvjerenja.

Član Savjeta ne može biti pozvan na odgovornost za stav ili radnju preduzetu u vršenju svoje funkcije.

Član 4

Rad Savjeta je javan.

Član 5

Sredstva za rad Savjeta obezbjeđuju se u Budžetu Glavnog grada.

Naknada za rad članova Savjeta utvrđuje se posebnom odlukom Skupštine Glavnog grada.

Član 6

Savjet ima pečat.

Pečat Savjeta je okruglog oblika, prečnika 32 mm, sa velikim Grbom Glavnog grada u sredini i sa tekstom po obodu: Crna Gora - Glavni grad-Podgorica - Savjet za razvoj i zaštitu lokalne samouprave.

II PRAVA I DUŽNOSTI SAVJETA

Član 7

Savjet preduzima mjere za unapređenje rada lokalne samouprave.

U ostvarivanju svojih prava i dužnosti Savjet može podnositi inicijativu za donošenje, izmjene i dopune zakona i drugih propisa kojima se uređuje lokalna samouprava, slobode i prava građana Glavnog grada, položaj, prava i dužnosti Glavnog grada, kao i predlog za zaštitu Ustavom i zakonom utvrđenih prava i dužnosti Glavnog grada, zaštitu sloboda i prava lokalnog stanovništva i podizanje nivoa kvaliteta javnih usluga.

Član 8

Savjet ima pravo učešća u vršenju javnih poslova Glavnog grada u skladu sa posebnom odlukom Skupštine Glavnog grada.

Nadležni organ uprave dužan je da u postupku javne rasprave dostavi Savjetu na izjašnjenje nacrt planova i programa razvoja Glavnog grada za pojedine oblasti, budžeta, opštih akata kojima se uređuju prava i obaveze građana i drugih akata u skladu sa programom javne rasprave (u daljem tekstu: akti).

Stav nadležnog organa o prihvatanju, odnosno razlozi neprihvatanja primjedbi, predloga i sugestija Savjeta na nacrt akta predstavljaju sastavni dio izvještaja o javnoj raspravi.

Član 9

Savjet postupa po sopstvenoj inicijativi, po predlogu državnih i lokalnih organa, organa uprave, službi, javnih službi čiji je osnivač Vlada Crne Gore ili Glavni grad, po inicijativi građana, mjesne zajednice, nevladinih organizacija, privrednih društava i drugih subjekata koji smatraju da je propisom, drugim aktom ili radnjom državnog, odnosno organa i službe Glavnog grada povrijeđeno Ustavom i zakonom utvrđeno pravo na lokalnu samoupravu, prava i slobode lokalnog stanovništva ili da nije obezbjeđen potreban obim i kvalitet javnih usluga.

Član 10

Kada ocjeni da je predlog ili inicijativa iz člana 9 ove odluke osnovana, Savjet podnosi predlog, odnosno inicijativu nadležnim državnim ili lokalnim organima i službama u pisanom obliku.

Predlog, odnosno inicijativa iz stava 1 ovog člana sadrži: akt ili radnju kojom se povređuje pravo na lokalnu samoupravu, prava i slobode građana ili se ne obezbjeđuje potreban obim i kvalitet javnih usluga, razloge na kojima se predlog, odnosno inicijativa zasniva, preporučene mjere za otklanjanje povrede, podizanje kvaliteta javnih usluga ili efikasnije vršenje poslova kao i druge podatke od značaja za ocjenu opravdanosti predloga, odnosno inicijative Savjeta.

Član 11

Organi i službe kojima je upućen predlog, odnosno inicijativa Savjeta dužni su da se o istima izjasne bez odlaganja, a najkasnije u roku od 15 dana od dana podnošenja i obavijeste Savjet o prihvatanju, odnosno razlozima neprihvatanja predloga, odnosno inicijative, mjerama koje će preduzeti i rokovima za njihovo vršenje.

Član 12

Organi uprave i službe Glavnog grada dužni su da Savjetu daju informacije iz svoje nadležnosti radi ostvarivanja prava i dužnosti Savjeta, najkasnije u roku od 8 dana od dana prijema zahtjeva.

Član 13

U slučaju nepostupanja ili neodgovarajućeg postupanja organa i službi u smislu člana 11 i 12 ove odluke, Savjet će obavijestiti Skupštinu, gradonačelnika i javnost.

Član 14

Predsjednik Savjeta ima pravo da prisustvuje sjednici Skupštine Glavnog grada u skladu sa Poslovnikom Skupštine.

Član 15

Savjet može nadležnim organima i službama tražiti informaciju o primjeni zakona i drugih propisa od značaja za ostvarivanje lokalne samouprave, prava i sloboda lokalnog stanovništva ili pružanja javnih usluga.

Član 16

Informisanje o radu Savjeta vrši se objavljivanjem izvještaja o radu Savjeta na internet stranici Glavnog grada, putem konferencija za štampu, okruglih stolova, prezentacija i na drugi način u skladu sa Poslovnikom o radu Savjeta.

Član 17

Savjet podnosi Skupštini izvještaj o svom radu najkasnije do kraja februara tekuće godine za predhodnu godinu.

Izvještaj iz stava 1 ovog člana sadrži: broj i vrstu podnijetih predloga i inicijativa, način postupanja nadležnih organa i službi, ocjenu rada državnih i lokalnih organa i službi sa aspekta preduzimanja mjera za unapređenje lokalne samouprave i zakonitosti i efikasnosti ostvarivanja prava i obaveza građana i kvaliteta javnih usluga, uočene nepravilnosti, predlog mjera za njihovo otklanjanje i sl.

III SASTAV I NAČIN IZBORA SAVJETA

Član 18

Savjet ima predsjednika i šest članova.

Savjet se bira iz redova istaknutih i uglednih građana Glavnog grada i stručnjaka u oblasti lokalne samouprave, planiranja prostora i izgradnje objekata, strateškog planiranja, privrede i društvenih djelatnosti.

Pod istaknutim i uglednim građanima i stručnjacima iz stava 2 ovog člana smatra se:

- akademsko osoblje ustanova za visoko obrazovanje i naučnih ustanova koje se bavi razvojem znanja u propisanim oblastima,

- članovi odgovarajućih strukovnih komora,

- priznati stručnjaci koji imaju reference u utvrđenim oblastima,

- članovi reprezentativnog udruženja poslodavaca,

- građani Glavnog grada kojima je uručeno javno priznanje u skladu sa Statutom Glavnog grada.

U sastav Savjeta ulazi i jedan predstavnik nevladine organizacije koja se bavi pitanjima od interesa za Savjet u smislu ove odluke.

Na uslove koje moraju da ispune ovlašćeni predlagači kandidata koji je predstavnik nevladine organizacije, dokumentaciju koju nevladina organizacija podnosi uz prijavu, uslove izbora kandidata i dodatne kriterijume za njegov izbor u Savjet shodno se primjenjuje odluka kojom se uređuje saradnja i partnerstvo Glavnog grada i nevladinih organizacija.

Član 19

Za člana Savjeta ne mogu biti birani:

- izabrani predstavnici i funkcioneri u smislu odredaba Etičkog kodeksa za izabrane predstavnike i funkcionere u lokalnoj samoupravi Glavnog grada,

- izabrana, imenovana ili postavljena lica u državnim organima i organima uprave, odnosno javnim preduzećima i službama čiji je osnivač Vlada Crne Gore,

- funkcioneri političkih partija (predsjednici partija, članovi predsjedništva, njihovi zamjenici, članovi izvršnih i glavnih odbora i drugi partijski funkcioneri),

- lica protiv kojih se vodi krivični postupak ili koja se nalaze u kaznenoj evidenciji,

- bračni drugovi lica iz alineje 1 do 5 ovog člana ili se sa njima nalaze u srodstvu u pravoj liniji, bez obzira na stepen srodstva.

Član 20

Članove Savjeta iz člana 18 stav 2 ove odluke predlažu: strukovna udruženja, ustanove za visoko obrazovanje, naučne ustanove, privredni subjekti, nevladine organizacije i mjesne zajednice.

Član 21

Postupak izbora članova Savjeta pokreće nadležno radno tijelo Skupštine Glavnog grada (u daljem tekstu: radno tijelo) javnim pozivom u jednom dnevnom štampanom mediju koji se distribuira na teritoriji Glavnog grada i na internet stranici Glavnog grada.

Javni poziv iz stava 1 ovog člana sadrži: uslove za izbor i isključenje kandidature, podatke o ovlašćenim predlagačima, nazivu radnog tijela kome se podnose predlozi, formi i sadržini predloga, rokovima za podnošenje predloga i drugim pitanjima od značaja za izbor.

Predlog iz stava 2 ovog člana mora biti obrazložen i sadržati pisanu saglasnost kandidata.

Član 22

Radno tijelo može obaviti konsultacije sa predlagačima i drugim subjektima u vezi sa dostavljenim predlozima.

U postupku utvrđivanja liste kandidata vodi se računa o rodnoj ravnopravnosti.

Član 23

Savjet se bira na predlog radnog tijela.

Predlog kandidata sadrži listu kandidata za predsjednika i članove Savjeta.

Uz predlog kandidata, Skupštini se dostavlja izvještaj sa podacima o svim predloženim kandidatima.

Skupština donosi odluku o izboru predsjednika i članova Savjeta na prvoj narednoj sjednici.

Član 24

Mandat Savjeta traje pet godina.

Savjet vrši prava i dužnosti utvrđene ovom odlukom i po isteku mandata, do izbora novog Savjeta.

Član 25

Članu Savjeta prestaje funkcija prije isteka mandata:

- ostavkom,

- promjenom prebivališta,

- trajnim gubitkom sposobnosti za vršenje funkcije.

U slučaju iz stava 1 ovog člana, Skupština svojim aktom konstatuje prestanak funkcije.

Član 26

Član Savjeta može biti razriješen prije isteka mandata:

- ako su u postupku predlaganja kandidata navedeni netačni podaci ili nisu navedeni podaci i okolnosti od uticaja na izbor,

- ako član Savjeta ne vrši svoja prava i dužnosti u skladu sa ovom odlukom i Poslovnikom o radu, odnosno ako neopravdano izostane sa sjednice Savjeta dva puta uzastopno,

- nastupanjem nekog od razloga iz člana 19 ove odluke.

U slučaju iz stava 1 ovog člana, Skupština donosi odluku o razriješenju člana Savjeta.

Član Savjeta ima pravo da se pred Skupštinom izjasni o razlozima razrješenja.

Član 27

O nastupanju razloga iz člana 25 i 26 ove odluke Savjet obavještava radno tijelo bez odlaganja.

Radno tijelo dužno je da objavi javni poziv za predlaganje kandidata za člana Savjeta u roku od 15 dana od dana prestanka funkcije ili razrešenja prije isteka mandata.

Mandat novoizabranog člana Savjeta traje do isteka mandata Savjeta.

IV NAČIN RADA SAVJETA

Član 28

Savjet radi u sjednicama.

Poslovnikom o radu Savjeta bliže se uređuje način rada i odlučivanja Savjeta i druga pitanja od značaja za rad Savjeta.

Član 29

Stručne i administrativno-tehničke poslove za Savjet obavlja Služba skupštine.

V ZAVRŠNE ODREDBE

lan 30

Stupanjem na snagu ove odluke prestaje da važi Odluka o osnivanju Savjeta za razvoj i zaštitu lokalne samouprave Glavnog grada - Podgorice ("Sl. list CG - opštinski propisi", br. 23/11).

Član 31

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 02-030/19-2395

Podgorica, 25. jula 2019. godine

**SKUPŠTINA GLAVNOG GRADA** - **PODGORICE**

**Predsjednik Skupštine,**

**dr Đorđe Suhih**